Vyf dosente sterf in ongeluk | Maroela Media
Vyf dosente verbonde aan die Oos-Kaapse gemeenskapsonderrig en -opleidingskollege (CET-kollege) is Dinsdag in 'n motorongeluk dood.
Volgens Ishmael Mnisi, woordvoerder van Blade Nzimande, minister van hoër onderwys, was die vyf vrouedosente saam in 'n motor wat met 'n vragmotor in 'n trompop botsing betrokke was.
Die dosente is geïdentifiseer as Vuyiswa Tenza, Nkatleheng Nkunjana, Mamokgeseng Motsatsi-Rajwili, Thabile Valashiya en Mapaseka Sekonyela. Hulle was ook finalejaarstudente vir 'n gevorderde diploma in volwasse onderrig en opleiding aan die Durban Universiteit vir Tegnologie.
Volgens Unathi Binqose, provinsiale woordvoerder van die departement van vervoer, het die ongeluk op die R56-pad tussen Mount Fletcher en Maclear in die Oos-Kaap plaasgevind.
"Die vyf insittendes van die sedan is dood terwyl die vragmotorbestuurder ongedeerd van die voorval afgekom het," het Binqose bevestig.
"Die polisie ondersoek 'n saak van strafbare manslag."
Nzimande het sy hartseer en medelye oor die verlies van lewens in die ongeluk betuig.
"Ek is diep ontsteld oor die nuus van só 'n verlies vir gesinne en ons onderwyssektor," het die minister gesê.
Nzimande het die departement van hoër onderwys en opleiding opdrag gegee om te verseker dat die dosente se geliefdes en naaste kollegas die nodige ondersteuning en vertroosting ontvang terwyl hulle treur.
Die Oos-Kaap CET-kollege het Woensdag 'n gedenkdiens vir die dosente gehou.
Iemand was aan verkeerde kant van die pad.
Tragies….dit is dalk weer n bewys van wat gebeur as verkeersreels verontagsaam word….wie ook al skuldig staan….dit bring soveel smart